text:
Il professôr nol fevele mai cuntune ande distacade. Par vie che la creature le à viodude cressi e rinfuarcîsi. Ancje nassi. Deus ex machina? Grand commise? No si sa une definizion juste. Di fat, però, lui e il Consorzi a son un binomi che no si pues disseparâ. Cemût che e sclarìs la stesse segretarie: “Il president… il president, che al feveli cul president”. E apont il president, Zuan Frau, i ten a sclarî che il Consorzi Universitari dal Friûl dal 1994 al è jentrât tune tierce ete. Chê che lu à fat deventâ une struture di funzion, vâl a dî che e fâs progjets. Une cerniere fra la Universitât e il teritori. E in acuardi cul sisteme de ricercje: “Si trate di dâ rispuestis aes dibisugnis de int e de sô tiere, puartâlis ae atenzion dal Ateneu”, al spieghe Frau.
Un esempli. Une universitât puedie dîsi tâl cence un centri juridic? No, inalore si tratave di une esigjence “insite”, oltri che di direte domande dai ents locâi. Il Consorzi si è mobilitât par che si cjatassin i fonts e par che e podès nassi ancje a Udin une facoltât e un cors di lauree. Compagn al è sucedût pal cors di lauree in architeture, dentri di inzegnerie. “Ma il Consorzi si è movût in mût sussidiari ancje par sostignî lis lenghis dal Friûl”, al dîs Frau. Cu la azion “Lenghis”, si stan metint adun imprescj, iniziativis, libris, manuâi, cors di formazions par favorî l’insegnament veicolâr de marilenghe tes scuelis. Distès al è stât fat pal todesc e pal sloven.
Il Consorzi al nassè sul sburt dal grant moviment popolâr che za dal 1966 al domandave la istituzion in Friûl di un centri di culture superiôr. “La rispueste obleade – al ricuarde il president – al fo propri il consorzi, cuntun altri non: al veve di jessi il Consorzi pe costituzion e il svilup di studis universitaris in Udin. Al fo presentât in chel an al prefet di Udin, par po vê il bon acet tal Novembar dal 1967 e deventâ operatîf ai 2 di Fevrâr dal 1968”. E tant che emanazion di Triest, a Udin al fo implantât un cors de facoltât di lenghis e leteraturis forestis. Operativementri, al fo propit il consorzi a cirî i locâi, il personâl, i prins ricercjadôrs. E lu fasè in gracie dai finanziaments che a rivarin dai ents dal puest.
La fase doi e scatà daspò l’orcolat dal 1976, cuant che ancjemò un moviment popolâr al domandà la istituzion di une Universitât dute furlane. Cun finanziaments cirûts e domandâts di ogni bande, il Consorzi al à judât l’Ateneu a cressi, a svilupâsi e a rinfuarçâ la ufierte formative a pro dal teritori. Il sburt che al à puartât aes dîs facoltâts che si regjistrin in dì di vuê.
OSCAR PUNTEL
SPECIÂL. CUF. La origjin de Universitât............
Il professôr nol fevele mai cuntune ande distacade. Par vie che la creature le à viodude cressi e rinfuarcîsi. Ancje nassi. Deus ex machina? Grand commise? No si sa une definizion juste. Di fat, però, lui e il Consorzi a son un binomi che no si pues disseparâ. Cemût che e sclarìs la stesse segretarie: “Il president… il president, che al feveli cul president”. E apont il president, Zuan Frau, i ten a sclarî che il Consorzi Universitari dal Friûl dal 1994 al è jentrât tune tierce ete. Chê che lu à fat deventâ une struture di funzion, vâl a dî che e fâs progjets. Une cerniere fra la Universitât e il teritori. E in acuardi cul sisteme de ricercje: “Si trate di dâ rispuestis aes dibisugnis de int e de sô tiere, puartâlis ae atenzion dal Ateneu”, al spieghe Frau.


c: text/html

text:
Di produzion russe, a son stâts za trasmetûts cun sucès di Disney Channel
in Australie e in Gnove Zelande.
E cumò su Telefriuli
Al è stât il Museu di Cjase Cocel di Feagne, ai 18 di Fevrâr, il prin palc pe presentazion publiche de gnove serie di cartons animâts Tui e Tuie, “firmâts” ARLeF, la Agjenzie Regjonâl pe Lenghe Furlane.
Dopo dai esperiments di alt gradiment de Pimpa e di Omenuts, seriis di cartons animâts di cualitât che a fevelavin par furlan e che a jerin dedicâts aes scuelis de infanzie, cumò al è il moment di cheste gnove serie che e ven de Russie, e che e je za stade trasmetude cun sucès di Disney Channel in Australie, in Gnove Zelande e in altris Paîs. Cumò e va in onde su Telefriuli, dentri de trasmission “Maman!” e tal spazi “Telefruts”.
La ARLeF e à fat la version in lenghe furlane dal carton animât (in colaborazion cun Belka Media – Raja Films), cumò disponibile ancje intune biele racuelte dvd cun dentri 34 episodis. Protagoniscj de animazion a son doi gjatuts blu une vore tenars, ma un pôc pastrocjons. Tui e Tuie a son fradi e sûr. Midiant di une scjate magjiche e di une imagjinazion ferbinte a vegnin traspuartâts lontan di cjase e a vivin aventuris plenis di sorpresis e di scuviertis, imparant dai compagns di viaç cualchi buine norme di vite sociâl. Il dvd cu lis aventuris di Tui e Tuie al podarà jessi ritirât li de ARLeF, a gratis, dai insegnants e di ducj chei che a vuelin doprâlu par finalitâts ludichis e didatichis.
«La Regjon e ten une vore ae sô specialitât leade aes diversitâts linguistichis dal teritori – e à dit Alessia Rosolen, assessore regjonâl ae Istruzion, che e à partecipât ae presentazion -. Su chest, tantis robis a son stadis fatis e altris a son in cantîr par valorizâ il plurilinguisim, tacant des scuelis de infanzie».
«La ARLeF e je daûr a lavorâ cetant par furnî ai fruts prodots di cualitât par imparâ il furlan – al à marcât il president, Eros Cisilino -. Chest carton animât, cun di plui, al puarte cun se un messaç sociâl fuart, stant che al insegne ai fruts, in maniere simpatiche e lizere, piçulis regulis dal vivi civîl che lis fameis a savaran dal sigûr preseâ».
In plui de presentazion, si è tignût li de ARLeF un incuintri fra il president Cisilino, la assessore regjonâl Rosolen e la diretore gjenerâl dal Ufici scolastic regjonâl, Patrizia Pavatti. De riunion e je vignude fûr la volontât comune di lavorâ insiemi par miorâ ancjemò di plui lis ativitâts di insegnament de lenghe furlane, in particolâr sveltint lis proceduris pal finanziament des scuelis. De bande sô, la ARLeF si è impegnade intune azion fuarte par inviâ la certificazion linguistiche, pe realizazion di materiâi didatics (in cjarte e eletronics) e par meti in pîts un gnûf sisteme pe formazion in servizi dai insegnants di furlan. ❚
par cure de redazion
Tui e Tuie a insegnin ai fruts lis buinis regulis dal vivi in comunitât............
Di produzion russe, a son stâts za trasmetûts cun sucès di Disney Channel

robotstxt: allowed

filter: keep


text:
Franco Marchetta, cu la opare “Cronichis di Saveri Sengar”, al à vinçût la 32me edizion dal Premi leterari “Sant Simon” di Codroip dedicât a Agnul di Spere. La jurie e à ancje segnalât il lavôr “Re Ricart in Friûl” di Gianluca Franco. Carlo Tolazzi, president dai judiçs, al à fevelât di sensazions contrastantis vudis inte edizion di chest an. Se di une bande si è vût un numar une vore bas di oparis presentadis, dome sîs, cun di plui scuasit dutis rivadis tal ultin moment, tant di vê vût pôre di no podê lâ indenant cul concors par mancjance di oparis, di chê altre la cualitât e lis impostazions dai lavôrs presentâts a son stadis une vore buinis. «E je stade di sigûr la miôr edizion dai ultins agns» al à continuât Tolazzi, «tant che, almancul uns trê des oparis presentadis a varessin podût vinci intai concors dai ultins agns».
Tant par ribati il clime gnûf di chest colp, si è marcât che la partecipazion feminine e je stade buine, cun cuatri scritoris, e cun di plui, dutis lis oparis a mostravin di vê une storie di contâ rivant a jemplâ in maniere no artificiose, lis pagjinis di une conte lungje.
Il motîf che al à puartât la jurie a individuâ lis dôs oparis sieltis al è stât la capacitât di svicinâsi a une dimension plui grande dal Friûl tradizionâl, confrontantsi cun altris fenomens e altris leteraturis.
La leture fate, intune sale de premiazion plene e atente, di cualchi pagjine de opare vincidore e à someât dâ fuarce a chest judizi.
In sumis, no dismenteant la cuestion de basse partecipazion, che e varà di stiçâ riflessions atentis, si pues dî che cheste volte la cualitât no je mancjade. Se po o zontìn che dopo un pâr di agns, si à tornât a inmaneâ il premi Sant Simonut pes scuelis, che al à vût une buine partecipazion, si pues dî che di Codroip chest an si cjale ae leterature furlane cuntun fregul in plui di otimisim.
Maurizio Biasizzo
CULTURE – LA FABRICHE DAI… LIBRIS. Un bon Sant Simon............
Franco Marchetta, cu la opare “Cronichis di Saveri Sengar”, al à vinçût la 32me edizion dal Premi leterari “Sant Simon” di Codroip dedicât a Agnul di Spere. La jurie e à ancje segnalât il lavôr “Re Ricart in Friûl” di Gianluca Franco. Carlo Tolazzi, president dai judiçs, al à fevelât di sensazions contrastantis vudis inte edizion di chest an. Se di une bande si è vût un numar une vore bas di oparis presentadis, dome sîs, cun di plui scuasit dutis rivadis tal ultin moment, tant di vê vût pôre di no podê lâ indenant cul concors par mancjance di oparis, di chê altre la cualitât e lis impostazions dai lavôrs presentâts a son stadis une vore buinis. «E je stade di sigûr la miôr edizion dai ultins agns» al à continuât Tolazzi, «tant che, almancul uns trê des oparis presentadis a varessin podût vinci intai concors dai ultins agns».


text:
Furio Honsell al è il gnûf sindic di Udin: al è rivât il moment di meti in vore i progjets di politiche linguistiche presentâts in campagne eletorâl. Cun di plui pe prime volte la deleghe aes lenghis minoritaris e je stade dade a un assessôr: Kristian Franzil de La Çampe l’Arc di S. Marc. E alore fasìn il pont de situazion su la politiche linguistiche dal Comun, ce che si è fat ma soredut ce che si pues ancjemò fâ.
In chescj agns il Comun, soredut in gracie dai fonts statâi de Leç 482/99 Normis in materie di tutele des minorancis linguistichis storichis, al à puartât indevant cun continuitât diviers progjets: la segnaletiche bilengâl stradâl e dai uficis comunâi, i cors di formazion pal personâl, la traduzion dal sît Web e, soredut, i notiziaris Udin e conte e Udinfo.
Cun di plui tal 2001 il Consei Comunâl, cuntune largje maiorance, al à fat bon il regolament Normis pe tutele e il disvilup de lenghe furlane, che al a previodeve une vore di azions difarentis e inovativis, pe plui part restadis dome su la cjarte. Par esempli il coordenament de politiche linguistiche comunâl cun chê regjonâl, la partecipazion a progjets comunitaris e la istituzion di un sportel linguistic li dal Ufici pai Rapuarts cul Public. Il test dal Regolament al jere une vore minût e, al è naturâl, che al varès vût jessi metût in vore in maniere graduâl. A distance di agns però al è stât fat une vore pôc, ancje a dispiet dai fonts de L. 482/99.
Cjalant i progjets finanziâts cu la L. 482/99, la “debolece progjetuâl” e je evidente. L’Ent di fat nol à sfrutât ad implen dutis lis potenzialitâts che la Leç e ufrìs: baste pensâ che nol è mai stât domandât il finanziament pal sportel linguistic. Cun di plui no ducj i progjets a àn vût il stes impat: se i notiziaris a son un sucès, non si pues dî la stesse robe pal inzornament dal sît Web.
Di cumò indevant il Comun al à une vore di apontaments impuartants. Prime di dut al varà di inzornâ e meti in vore il Regolament dal 2001 ancje su la fonde de gnove Leç regjonâl 29/07 Normis pe tutele, valorizazion e promozion de lenghe furlane. Par esempli al varà di prontâ un Plan di Politiche Linguistiche che za al varès di fânus capî cemût che si movarà la Aministrazion. Il so prin impegn alore al varès di jessi chel di creâ une struture aministrative stabile, cun personâl di pueste che al stei daûr ai progjets di politiche linguistiche (ideazion e monitorament dai progjets, gjestion dai fonts). Un dai ponts di domande plui grancj al rivuarde propit il futûr dal progjet Udin e conte: il Comun intindial puartâlu indevant?
Dongje dai progjets di politiche linguistiche in sens leterâl daspò, si varès di rinfuartî la presince e l’ûs de lenghe furlane in altris setôrs tant che la promozion des ativitâts culturâls, des campagnis sociâls,e vie indevant.
Prime des elezions daspò il professôr Honsell al à fevelât di Belanç Linguistic, un strument fondamentâl par analizà cun periodicitât l’impat de politiche linguistiche dal Comun. Il belanç linguistic seri e trasparent al sarà, pal Professor-Sindic de Capitâl dal Friûl, une sorte di pagjele par capî se o podarìn promovilu in Politiche Linguistiche o se, invezit, o varìn di rimandâlu a Setembar.
Udin: la citât plurilengâl che o domandìnFederica Angeli e Simone Bressan
Furio Honsell al è il gnûf sindic di Udin: al è rivât il moment di meti in vore i progjets di politiche linguistiche presentâts in campagne eletorâl. Cun di plui pe prime volte la deleghe aes lenghis minoritaris e je stade dade a un assessôr: Kristian Franzil de La Çampe l’Arc di S. Marc. E alore fasìn il pont de situazion su la politiche linguistiche dal Comun, ce che si è fat ma soredut ce che si pues ancjemò fâ.


text:
Volpares ospit di Tiere Furlane a Lignan
Cui che nol à podût vignî vinars a la presentazion di Tiere Furlane a Lignan al pues cjatâ un resocont de serade lant a lei chest link (frache chi). O ringracii Ada Iuri che nus à invidâts e mi fermi suntun dai ospits che a àn fevelât: Stefano Montello (te foto, di çampe a drete o vin Enos Costantini, Franco Iacop e Stefano Montello).
"Volpares al è un progjet che al va plui in là di une fatorie che e fâs dome produzion agricule. La nestre finalitât e je chê di creâ gnovis ocasions di vite pes personis cun dificoltâts che nus vegnin afidadis. Dopo passe trê agns di cuant che o vin inviade cheste aventure straordenarie al è vignût il moment di coinvolzi gnûfs sogjets che a podedin fâ cressi la nestre realtât pontant su la valorizazion de culture" al à dit Stefano fevelant de Fatorie Sociâl Volpares.
La esperience di Volpares e je nassude in gracie de Aziende ASSn.5 de Basse Furlane, l'Ambit Sociosanitari di Tisane, il Comun di Palaçûl, Ersagricola Spa e il Consorzi des Cooperativis Sociâls Il Mosaic par furnî servizis a pro di personis che a presentin formis di fragjilitât o di svantaç psico-fisic o sociâl o a fassis di popolazion che a presentin formis di disasi sociâl, traviers de ufierte di servizis educatîfs, culturâi, di supuart aes fameis e aes istituzions didatichis.
Par cui che al ves voie di cognossi miôr cheste realtât, us segnali sedi un biel articul di Natascia Gargano su La Patrie dal Friûl, sedi la pagjine Facebook de "Fatorie Sociâl Volpares". E visaitsi di fracâ il "MI PLÂS".


text:
Dai 27 ai 29 di Zenâr, a Udin si è tignude la seconde edizion di “Dimmi. Le donne raccontano”. Un progjet che al fevele di dirits e che al à l’obietîf di vierzi prospetivis e stimolâ un dialic autentic tra lis personis. Rifleti, confrontâsi e lavorâ insiemi par formâ la base di une societât fondade su la inclusion e avualance, e che e sfide stereotips e prejudizis.
◆ Chest percors di pinsîr e formazion si indrece in particolâr aes gnovis gjenerazions, traviers di diviersis dissiplinis tant che filosofie, storie, leterature e dirit.
◆ “DIMMI. Le donne raccontano” al nas di une idee de societât cooperative Puntozero sot de direzion di Silvana Cremaschi.
◆ Chest an, sul palc, si cjatin figuris diviersis che a àn contat lis lôr storiis e percors di vite, fasint intindi che dome cjalant plui inlà dai nestris preconcets e stereotips si pues lâ indevant e cressi insiemi.
◆ Il program al è tacât cun Nives Meroi, bergamascje di origjin ma furlane di adozion e “siore dai vot mil”. Ducj le cognossin tant che une des plui fuartis alpinistis dal mont, ma pôcs a san che e je ancje scritore. Insiemi cu la gjornaliste Melania Lunazzi, e à contat di cemût che l’amôr pe mont le vedi sburtade a cirî orizonts simpri plui lontans, dulà che l’aiar al mancje e «ogni pas al devente un sfuarç di volontât». A acompagnâle in dutis lis sôs aventuris, però, al ancje il so om Romano Benet. La lôr dualitât, puartade ai confins de tiere, e je sinonim di aleance. Un mût gnûf di superâ i confins: insiemi. E cussì al e nassût il titul dal incuintri: “Si vince o si perde insieme”.
◆ “Artoo e Alchemilla: scoltant i fruts e lis frutis par lâ di là dai stereotips di gjenar” al è stât il secont event in program, curat di Alchemilla Milano, che e je une aziende dute feminîl jentrade a fâ part dal progjet european Ed.G.E. (che al vûl di “educâ lis gnovis gjenerazions ae avualance di gjenar”).
◆ Elisa Rota e Sara Salmi a àn contât la storie di Alchemilla, che e compagne lis frutis e i fruts intune riflession su la identitât, par lâ di là dai stereotips. Dut chest cun jutori dal ors Artoo, e stimui artistics par valorizâ lis vôs dai plui piçui e trasmeti i lôr pinsîrs e sintiments.
◆ Daspò, cui viers des poesiis e imagjins di Lussia Di Uanis e il saxofon e clarinet di Clarissa Durizzotto, il public al è stât acompagnât ae ricercje dal jessi e dal fâ. La lôr instalazion e rapresentazion, intitulade “Amazzone ferita“, e a l’obietîf di fâ capî che, midiant dal fâ, si rive a cirî fûr il se e a cognossilu fin da pît.
◆ Il laboratori “Saperi Situati“ al è stât inricjît di leturis che a contin des feminis tal timp di Dante. In graciis di une trame di contis, il public al à scoltât un confront sul significât dal lavôr, puartât sul palc des professoris Maria Livia Alga e Houda Boukal de Universitât dai Studis di Verone. Il lavôr al rapresente un valôr e ben comun pe societât, duncje al rapresente un dai struments e mieçs plui impuartants par lâ di là des disavualancis.
◆ Il circul di incuintris dal progjet al è finît cul spetacul “Donne che cambiano il mondo“, cun leturis e contis di Aida Talliente, acompagnade de vôs e musiche di Elsa Martin.
◆ “DIMMI. Le donne raccontano” nol è finît cu la rassegne, ma al sta puartant indevant laboratoris in tantis scuelis e centris di educazion in dute la regjon.
◆ Par cjalâ lis regjistrazions des trê seradis de seconde edizion dal progjet, e par scuvierzi di plui su cemût coinvolzi lis scuelis e partecipâ ai laboratoris, lait sul sît www.ledonneraccontano.it ❚
Lavorâ insiemi e vierzisi al mont, cuintri dai prejudizis e dai stereotipsMoira Pezzetta
Dai 27 ai 29 di Zenâr, a Udin si è tignude la seconde edizion di “Dimmi. Le donne raccontano”. Un progjet che al fevele di dirits e che al à l’obietîf di vierzi prospetivis e stimolâ un dialic autentic tra lis personis. Rifleti, confrontâsi e lavorâ insiemi par formâ la base di une societât fondade su la inclusion e avualance, e che e sfide stereotips e prejudizis.


text:
Lis Termis di Darte a jerin cognossudis bielzà in epoche romane. Un document dal 52 prin di Crist al testemonie che la aghe de Bût e rivave a Darte midiant di une condote (cualchi rest al è conservât tal Civic Museu Archeologjic di Zui), e e vignive clamade “Julia”, o “Putens”, par vie dal so odôr di ûf frait.
Daspò che Uns e Langobarts a àn distrut lis Termis, de risultive si torne a sintî fevelâ in gracie di Fabio Quintilliano Ermacora, intal manuscrit “De antiquitatibus Carniae Historia”, scrit tra la fin dal Cinccent e il tacâ dal Sîscent, che al conte de storie antighe de Cjargne de origjin fin ae fin dal Stât Patriarcjâl (1420). O savìn che intal Istât dal 1885 il poete Giosue Carducci al à fat ancje lui lis sôs curis, in chel timp che al à scrit la poesie “Il comune rustico”.
Distrutis dai acjadiments disastrôs de Prime e de Seconde Vuere Mondiâl, lis Termis di Darte a àn tacât a rinassi tai agns Sessante. Une prime part su progjet di Gino Valle, une seconde tal 1982 e la ultime tal 2008, par man dai architets Silvano Varnier e Glauco Glesleri. ❚
✒ A.S.
Un tic di storie............
Lis Termis di Darte a jerin cognossudis bielzà in epoche romane. Un document dal 52 prin di Crist al testemonie che la aghe de Bût e rivave a Darte midiant di une condote (cualchi rest al è conservât tal Civic Museu Archeologjic di Zui), e e vignive clamade “Julia”, o “Putens”, par vie dal so odôr di ûf frait.


text:
Di norme, si fâs partî la nassite dal nestri cine cu la realizazion di Maria Zef di Vittorio Cottafavi. Ma al è di dî che, propite in chê volte (o sin sul imprin dai agns ‘80), za altris a stavin sperimentant films par furlan sei a nivel amatoriâl che professionâl. Cence contâ che la idee di doprâ la lenghe furlane tal cine e nas bielzà tal 1954, cuant che Marcello De Stefano, in chê volte student dal Centro Sperimentale di Rome, al scriveve une senegjature te nestre lenghe suntun episodi de Resistence. E De Stefano, cuntune vision che no si fermave a nivel di un intîf sentimentâl, al pensarà ben, tal 1984, di meti adun un film saç su la figure di Pari Scrosoppi, intitulât Grafiz ‘tun orizont e, doi agns dopo, di dopleâ Controlettura (che e devente cussì Cuintrileture), la trilogjie sul Friûl che e rapresente la part centrâl de sô opare. Cu la idee, par altri declarade, di volê fâ la stesse operazion cun ducj i siei films.
E se De Stefano, regjist professionist, al jere za cognossût al public furlan e no dome, a ‘nd jere altris che a jerin daûr a fâ i prins pas te setime art ma che nissun ancjemò nol cognosseve.
Al è cussì che a tacâ dal 1988, cuant che il CEC di Udin al à pensât di meti adun la Mostre dal Cine Furlan, si son fats indenant, planc a planc, autôrs tant che Lauro Pittini (I varès volût vivi, Prime di sere, Pieri Menis ricuarts di frut), Giancarlo Zannier e Benedetto Parisi, dome par citâ cualchidun.
LA « BUTADE » DAI AGNS ‘90_Ma al è a tacâ de fin dai agns ’90, cuant che si forme une piçule scuadre autoriâl, che il nestri cine al vîf un salt di cualitât. Cussì, dongje di Lauro Pittini, si fasin cognossi autôrs come Carlo Della Vedova (che plui indenant al metarà adun cun Luca Peresson la aromai famose serie Farcadice su la diaspore furlane), Massimo Garlatti-Costa (Buris; Friûl, viaç te Storie), Dorino Minigutti (Intrics, Nûfcent), Remigio Romano (che al invente une gnove forme di comedie) o Lorenzo Bianchini (I dincj de lune, Lidrîs cuadrade di trê) il mestri dal horror di cjase nestre.
Vie pai agns duncje il stîl si sfrancje, dutun cu la tecniche, e la produzion si diversifiche metint dongje a documentaris e films di finzion, lavôrs li che a vegnin sperimentadis gnovis formis stilistichis, come chês metudis adun di Dorino Minigutti, e cualchi bon esempli di animazion (di ricuardâ il videoclip Puar Beppin dal trio Lucia Salmaso, Massimo e Daniele Bocus).
E l’interès al è grant, se si calcole la int che si presente tes salis e soredut il nivel di scolte televisîfs cuant che al ven mandât in onde un film par furlan.
LA MOSTRE DAL CINE FURLAN_Chestis voris a àn simpri vût te Mostre spazi dulà fâsi cognossi dal public, un festival che al à contribuît – dutun cul Concors par Tescj Cinematografics nassût tal 1996 – ae incressite de nestre 7e art. Un progjet, chel dal CEC, che no si è limitât dome a di une vitrine espositive, ma al à cirût in ducj i mûts di stiçâ ideis e percors gnûfs. Ancje cun propuestis editoriâls (tal 2000 al publicarà “5 senegjaturis” e “Il dizionari dai tiermins cinematografics” e, a tacâ dal 2001, la riviste anuâl di cine “Segnâi di lûs”), cence dismenteâ cualchi impuartante esperience produtive: Vuerîrs de gnot di Christiane Rorato, i films di Bianchini in DVD e cumò la distribuzion dal documentari di Alberto Fasulo Rumore Bianco.
NISSUN SUPUART_ A viodi lis robis cussì si podarès crodi che o sin denant di une cinematografie insaldade. Di fat, se il talent nol mancje, i nestris filmmakers no àn, tant che prudêl, ni un supuart istituzionâl, ni societâts produtivis privadis, ni realtâts distributivis che ur permetin di fâsi preseâ ad in plen dal nestri public. Ancjemò mancul di fâsi cognossi (come che al sucêt inaltrò: Catalogne o Sardegne che e sedi) di un public internazionâl. Ognidun, ben e no mâl e fûr di cualchi sclagn contribût public, al scugne autoprodusi e autodistribuî lis voris che al à pensât e che al met adun cun dute la passion che al à intor. Cu lis dificoltâts che si pues crodi. Dificoltâts che a vegnin palesadis a fuart cuant che si viodin progjets butâts su la cjarte e presentâts al Concors ma che no rivin a cjatâ po lis risultivis par deventâ cine.
Fabian Ros
_____________________________________________
SOT DE LINT
Robin Williams e il cine forest… par furlan!
Al jere un classic tal cine talian : se al capitave cualchi personaç di divignince furlane si lu sintive a fevelâ par “venit” o cul acent venezian. Cence contâ lis cacofoniis linguistichis improbabilis, come chês che si cjatin intun film come Porzûs di Martinelli. Ma dongje, di tant in tant, si cjate cualchi lavôr (pôcs a dî il vêr) li che o vin podût sintî cualchi frase par furlan. Al è il câs di Being Human (Le cinque vite di Hector) di Bill Forsyth (1993) li che, par dut l’episodi ambientât de Ete di Mieç, Anna Galiena e fevele a Robin Williams te nestre lenghe. Plui di resint, in La ragazza del lago, Andrea Molaioli (2006) al fâs dî al nestri Omero Antonutti cualchi frase par furlan. (F. R.)
SPECIÂL. Storie dal cine furlan............
Di norme, si fâs partî la nassite dal nestri cine cu la realizazion di Maria Zef di Vittorio Cottafavi. Ma al è di dî che, propite in chê volte (o sin sul imprin dai agns ‘80), za altris a stavin sperimentant films par furlan sei a nivel amatoriâl che professionâl. Cence contâ che la idee di doprâ la lenghe furlane tal cine e nas bielzà tal 1954, cuant che Marcello De Stefano, in chê volte student dal Centro Sperimentale di Rome, al scriveve une senegjature te nestre lenghe suntun episodi de Resistence. E De Stefano, cuntune vision che no si fermave a nivel di un intîf sentimentâl, al pensarà ben, tal 1984, di meti adun un film saç su la figure di Pari Scrosoppi, intitulât Grafiz ‘tun orizont e, doi agns dopo, di dopleâ Controlettura (che e devente cussì Cuintrileture), la trilogjie sul Friûl che e rapresente la part centrâl de sô opare. Cu la idee, par altri declarade, di volê fâ la stesse operazion cun ducj i siei films.


text:
Lets in Ostarie:
SCÛR DI LUNE
di Checo Tam
CE LIBRI ISAL?
Un librut – di chei picinins che o vin za vût fevelât – de golaine de Kappa vu La Comugne, fat dut di contis e scrit di Checo tam tal 2008, cun 115 pagjinis, e cuasit une cuarantine di contis.
MA CUI ISAL L’AUTÔR?
Checo al è il famei de cheste Ostarie, prin di dut, e il plui grant, par cuantitât, costance e cualitât, fornidôr di contis di Contecurte. ‘nt cjatais une sglavinade, te pagjine dai contecurtârs
, cuasi simpri curtissimis, cuasi simpri cun venaduris fantasientifichis e sureâl. Cun di pluie al è la vôs fisse dal ostîr intai events dulà che al è di lei par furlan. No content, al è il cjantant – Francis – dai Francis and the phantoms
, autôr di altris libris, sunadôr di sax, e di agnorums, vôs dal program radiofonic Indigo
, su radio onde furlane, al sabide di sere aes 9 sot sere.
MA CE ISAL DENTRI, DI PRECÎS?
Contis! Une vore di contis, cualchidune che no jemple une pagjine, cualchidune dôs o tre. A àn in tantis un leam cu la fantasience, soredut chê dai B-movie merecans, ma di spes la fantasience e je dome un pretest par contâ dai paîs di chenti, a tacâ di Pavie di Udin, o de int furlane e dal Friûl, cun ricuarts che a van indaûr tal timp restant precîs e inmagants. In tal contâ no si tire indaûr la man in fat di origjinalitât, difat, si cjate dispes il naradôr che si rivolç dret al letôr, si cjata AE tal puest de e, si cjate siums, musiche, ma ancje contis gjenuinis e poetichis, dongje di sei cuasi poesiis o cjançons. Insome… al è une vore dificil definîlu, pe sô trasversalitât.
MA A CUI I PUEDIAL PLASÊ?
A chei che son stufs di contis normâls e a àn gust di misturâ gjenars leteraris e di fâlu in struc. A chei che no abadin tant al scrivi in maniere didatiche, ma lu sorpassin a man drete, cu la fantasie. A ducj chei che a àn voie di provâ a lei cualchi conte di Checo achì su la ostarie e la cjatin biele, di vê voie di leint une altre. E a chei che ur plâs lei robis stranis, dulà che Selvucis al è tant che un Univiers, e contrari.
E SE O AI VOIE DI CJOILU?
Intes seradis de ostarie, inte cariole dal ostîr, a varessis di cjatâlu, o si no li di Onde Furlane
, in via Volturno, baste sunâ il campanel e fâ lis scjalis cun 10euro, o si no in cualchi librerie di Udin, o sul sito de kappa vu
, su ibs
, o insome, sgarfant tal web si cjate
.


text:
#07 – Aghis soteranis L’obietîf di vuê al è di rivâ aes Bocjis dal Timau. Mariano al cor dilunc il troi Rilke par cirî lis aghis cuietis di risorgive, che a dismolin la sô rabie, che a bonin il so torment… Si à butât fûr di cjase cuant che il cjâf al jere li li par esplodi, al sintive ancje [...]
Categorie: Gjenar sociâl
gaO jeri inmò frutin di tete co scomençài a sintî la peraule Americhe, o cressei cun jê za che no sintivi a fevelâ di altri. Se o cjali indaûr tal passât, ducj i oms zovins de mê famee a levin a vore come stagjonâi in paîs forans. Daspò e rivà ancje la vie dal oltrimâr. La mê cjase e je [...]
#22 – I miei vincj agns Timp? Ma cuâl timp: no si rive adore a dîlu, che za al è scjampât. Di chest an uficialmentri no soi plui un teenager. Un fantacin, par dîlu par furlan. Masse voltis o ai vût pensât di non vê vivût te miôr maniere chescj miei prins vincj agns. Al risulte simpri une vore facil [...]
#17 – Devant di chel spieli Come ogni matine, Toni al va tal bagn a lavâsi, dopo vê bevût il cafè. Si met denant dal spieli e si cjale, cheste volte plui atent dal solit. Vuê, cuissà parcè, i pâr di viodi di front di lui un om diviers: un che al tache a fâi domandis, un che al vuel [...]
#16 – Novelle Cuisine Pe lenghe: Disfrizi tal vueli EVO menât a 173° Celsius une brugnoise di mieze cevole, 1 carote e 1 cueste di selino. Tirâ fûr dal frigo la lenghe di bo che e à marinât 22 oris e mieze tal brût fat cun: 2 tais di blanc, 1 tai di aghe, 16 grans di pevar, 13 brucjis [...]
#15 – JÊ Gustâf al jere scritôr. La sô ultime novele e veve vût un impuartant sucès, a tal pont che za e leve pe tierce edizion. Al scriveve dome di gnot, cuant che fûr e dentri cjase i rumôrs si cidinavin. Tai ultins timps al veve scomençât a cjapâ notazions par une gnove novele. La protagoniste no veve ancjemò [...]
#12 – Che il soreli ti cjali Un pît te aghe, a planc, tacant de ongule dal poleâr. La aghe e stralûs tal aiar colôr di viole, intant che lis fueis dal piçul bosc a piturin cul lôr profîl l’ôr de sere. Lis lôr sagumis a spice a son striis plenis di fam. I dêts dal pît, la plante e [...]
#08 – Devantdaûr Di tant si sintive di jessi fûr cul gamelot, al veve i pinsîrs ingredeâts, a moments libars, a moments impresonâts. Al lave a bocons pe vite cuntune spine, di divignince no cognossude, che lu becave ogni tant e che la sience no veve rivât a gjavâ vie. Si sintive un acuilon che al voleve disleâsi de cuarde, [...]
#23 – Dopo de ultime gnot Usgnot passade e je stade la ultime. La ultime gnot che jo e Marte o vin durmît te stesse cjamare. O diu, durmît… si fâs par mût di dî. La centesime barufe, butâsi in muse cun tristerie lis solitis lagnancis, e dopo chel remenâsi mareôs, schene cuintri schene… Ma o ai decidût: di usgnot [...]
#21 – Il cûr de cjase «Che mi vegni daûr te cjase» Sul inprin, a sintîmi a dî cheste frase, o restai un pôc stranît. La siorute si fermà sul soiâr de puarte e mi smicjà. Un piçul riduç i disgredeà un pôc chel sgjarp di grispis che e veve ator pe muse. Si viodeve benon che e veve capide [...]
#20 – Cuviert di nûi e stelis Mi veis ingomeât. Us al vevi dit za timp fa. E cumò lu ai fat! Voaltris cun la vuestre maniere di vivi. Oms e feminis plens di tristerie. Bogns dome di viodi il mâl in chei altris. E pronts a fâlu ae prime ocasion. Sotans devant di ducj i potents e incarognîts cuitri [...]
#19 – Lâ di cuarp intune filande Gjo, trops agns âstu? Ben, se tu âs une cierte etât o soi sigûr che tu âs cualchi ricuart di contâ su lis filandis. La storiute che o ti conti vuê e à come protagoniste, inmò une volte, la mê none. Jê, di piçule, e viveve tune grande famee: trê fradis metûts insiemi [...]


text:
Sebastiano Frattini (“Seppa” pai amîs e followers), 29 agns, polistrumentist, poliblogarin e pionîr. Chest fantat di San Pieri da Tiritori, diplomât a plen vôts tal Conservatori G. Tartini di Triest, al è stât il deus ex machina di un dai moments de nomenade cunvigne World Wide Rome, chest an sul teme “La gnove rivoluzion industriâl”.
Di pari gardiscjan, mari bisiache, nonos venits e toscans, al vîf a Triest.
Frattini al è stât il prin violinist in Italie a sunâ un dai trê esemplârs di violin Stradivari 3D. Il strument al à la particolaritât di no jessi un prodot di un mestri liutâr, ma di une stampant 3D (cost: 1 milion di dolars) che i dà la forme a un polimeri organic in forme di polvar che par solit al ven doprât te industrie aerospaziâl. In sumis: un violin di plastiche componût di un unic toc, copie perfete di une opare dal famôs mestri cremonês Antonio Stradivari.
Sebastiano, cemût ti descrivaressistu come musicist e come utent de rêt?
“No vuei fâ pecjât di modestie, ma o crôt che par fortune il talent no mi mancji. Dut câs, o pensi che al rivi de esperience in cjamps di interès diferents. Di cuant che, di piçul, o scomençai a scoltâ no dome autôrs dai nestris agns, o a inzegnâmi cun ducj chei altris struments, nissun mi à tontonât cu la idee che pal musicist “studiât” il ben al à di jessi la musiche classiche e dut il rest al è mâl. Cussì o ai podût viazâ ancje in ambients diferents come tal jazz, blues, improvisazions e dut ce che al domande une cierte viertidure mentâl, alc che no si cjate dispès. O cîr di sperimentâ in ogni cjamp. Si met in vore il cjâf! Mi plasonone inventâ zûcs di peraulis, o fâs fotos, o ai ancje un blog fra seri e ironie e cence une smice precise a la direzion http://seppafrattinis.blogspot.com.”
Cemût sêstu rivât a vê pes mans un strument tant particolâr?
“E je une storie particoâr: in dì di vûe si fevele tant di Social Networks, figurâsi…jo sul web o soi iscrit dapardut! E graziis a Twitter o ai ricevût un retweet che al diseve: “Si cîr violinist geek par vignî a sunâ il Stradivari 3D al World Wide Rome”. Cence pensâ o ai lassât daurman i miei dâts e, in tic e tac, ai 8 di Març mi soi cjatât in svol par Rome, cussì o ai vût il privileç di jessi il prin violinist talian a sunâ il violin Stradivari stampât in 3D di bande de EOS.” A chi
Ce nus dîstu de prestazion dal Stradivari 3D?
“Al è un discors une vore tecnic. In struc, si note che il violin al pese plui o mancul une volte e mieze un strument tradizionâl, jessint fat cuntun polimeri che al à une densitât plui alte dal len di peç o aiar. Cun di plui la stampant 3D no rive ancjemò a riprodusi la microstruture dal len. Il risultât al è che il sun che al ven fûr nol è esplosîf come chel di un strument artesanâl. No sai parcè a chest strument i mancje la anime, che e je un cilindri che al met in tension la taule armoniche e il font dai violins. Il ton al è scjafoiât dal pês dal material plastic e nol rive a espandisi plui di tant, cussì e covente une vibrazion des cuardis plui fuarte par fâlu vignî fûr. Par gno cont, il Stradivari 3D al à grandis potenzialitâts, soredut se un doman si podarâ produsi struments cussì a un cost bas par fins didatics o par fâ struments eletrificâts.”
Cheste no je la prime volte che tu sês il protagonist di une piçule rivoluzion de musiche.
“Vere. O soi stât un dai prins a sperimentâ il sistema LOLA (LOw LAtency), un imprest par comunicâ a velocitât altissime traviers fibris otichis che si volarès doprâ te didatiche a distance. Un progjet dal Conservatori di Triest e dal Garr di Rome, il sisteme al pues jessi doprât adiruture par fâ concerts a distance. Tal Jugn dal 2011, jo e une coleghe, Laura Agostinelli, o vin eseguît lis Suite par 2 violins di Bela Bartók a 2700km di distance, fra Triest e Barcelone”. ■
Michele Calligaris
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
B
Il B(bi) al è il secont segn dal alfabet furlan e de plui part dai alfabets latins; e je la prime consonant.
Storie dal BModifiche
EvoluzionModifiche
La letare e derive dal alfabet lineâr antîc, doprât tal Sinai plui di 3.500 agns indaûr, che chel al derive dal jeroglific, dulà che il sun [b] al jere rapresentât di une cjase.
Tal 1500 p.d.C. la seconde letare dal alfabet fenici, clamade beth par analogjie cun l'alfabet ebraic, e veve cjapade sù une forme che e fasè di fonde par ducj i alfabets sucessîfs, come l'alfabet grêc. Cheste letare clamade beta, voltade di 180° e dopleade, e origjinà il B grêc moderni, che di chel si è evolût, cu la aparizion de scriture minuscole, il B.
La letare e je daspò passade al alfabet latin cu la mediazion di chel etrusc: in chest passaç, lis letaris a vevin pierdût il lôr non, par clamâsi dome cul lôr sun, e cussì beta e deventà be.
Altris significâts dal BModifiche
ChimicheModifiche
- B al è il simbul dal bôr
FisicheModifiche
- Il vetôr B al rapresente il cjamp magnetic
FotografieModifiche
- B al è une des velocitâts dal oturatôr
InformaticheModifiche
MedisineModifiche
- B al è un dai grups sanghins dal om
MusicheModifiche
- B al è la note musicâl si pe notazion doprade tai paîs di lenghe inglese o todescje
TraspuartsModifiche
- B al è la targhe automobilistiche internazionâl de Belgjiche


text:
S
Il S (ese) al è il decim novesim segn dal alfabet furlan.
StorieModifiche
SignificâtsModifiche
- In chimiche al è il simbul dal solfar.
- In informatiche,   al è l'element HTML che al rapresente l'inizi di un test sbarât.
- In fisiche s al è doprât par indicâ une posizion o une distance, opûr al è il simbul de unitât Svedberg.
- Tes targhis des machinis al è il simbul internazionâl de Svezie.
- Inte metrologjie, s al è il simbul dal secont, S invezit al è il simbul dal Siemens, la unitât di misure pe condutance eletriche tal Sisteme internazionâl].
Simbui derivâtsModifiche
- Ŝ, ŝ — S-circonflesse
- Ş, ş — S-cedilie
- Š, š — S-caron
- Ș, ș — S cun virgule sot (doprade inte lenghe rumene)
- ʂ — (doprât al Alfabet fonetic internazionâl par indicâ une fricative retroflesse mute)
- Ṡ, ṡ — (doprât inte vecje ortografie dal gaelic irlandês)
- Ṣ, ṣ — (doprât par trascrivi lis lenghis de Indie)
- Ṥ, ṥ
- Ṧ, ṧ
- Ṩ, ṩ
- Ƨ, ƨ — S par ledrôs (doprât intes trasliterazions de lenghe Zhuang)
- ſ — s lungje
- ʃ — Esh (doprât tal Alfabet fonetic internazionâl par indicâ une fricative postalveolâr mute)
- ∫, ∫ — il segn dal integrâl
- $ — il simbul dal dolar
- ß — la Eszett (o Scharfes s) de lenghe todescje


text:
Bielzà il grêc Erodoto nus conte che i popui antîcs a aspiravin jerbis aromatichis tes lôr cerimoniis religjosis. Grignei butâts parsore di pieris incandessentis intune tende sacre, par jentrâ in contat cu la Divinitât. Brusâ incens, respirâlu, al reste une des atestazions plui antighis di cheste pratiche. Ma par vê il tabac bisugne spietâ ancjemò une volte lis caravelis di Colombo, che lu puartarin in Europe come une curiositât esotiche e divertente: sbufadis di fum pal nâs e pe bocje a fasevin ridi la compagnie, e si podeve vuadagnâ un zîr di bevudis.
Une medisine uniche pai polmons!_ Dome dal 1560 l’ambassadôr di France Jean Nicot (di lui al ven il non “nicotine”) al regalà al so re, Francesc II, cualchi semence di chê plante, sostignint che e ves proprietâts curativis se brusade e inalade. Come che al sucêt cu lis novitâts, la difusion e fo straordenarie, tant che bielzà tal secul XVII mastiâ tabac, nasâlu o fumâlu in pipis di len o – ancjemò – involuçât su la sô stesse fuee, gustanltu ben planc in bocje, e jere deventade une usance cetant popolâr. Ma ancje in chest câs si rispietavin lis jerarchiis sociâls: i nobii lu nasavin, i inteletuâi lu pipavin e i puars biâts lu mastiavin, forsit par judâsi a jemplâ la bocje svuedade de fam.
A ogni condane la sô assoluzion_ Sul principi condanât de Glesie in maniere uficiâl – pene adiriture la scomuniche pai fumadôrs – ma praticât di scuindon tal segret des canonichis e intai clostris des abaziis di predis tabacons, al fo disdoganât propit in gracie di une straordenarie pensade nuie mancul che dal Cardinâl de Richelieu che, inventant il monopoli di stât, al spiegave che si pues jessi ancje pecjadôrs e viziôs, baste podê paiâ une tasse pal disgravi de cussience! Vignesie, che di buine rufiane e saveve ben gafâ ogni ocasion di vuadagn, e proviodè a slargjâ la mode dal tabac – che chi si clamave “Jerbe Regjine” – in ducj i siei teritoris, imponint la tasse di monopoli inventade dal cardinâl francês, tant che tal zîr di cualchi an e deventà une des vôs plui altis e siguris tal belanç dal Stât.
Il tabac tant che bandiere di resistence politiche_ I teritoris de Patrie sogjets ae “Serenissime”, par vie de gjeografie une vore complicade inte rêt dai confins, si prestavin cetant ben par contrastâ i controi fiscâi, e te seconde metât dal ‘700 i furlans si inventarin une forme straordenarie di resistence cuintri la Dominazion di Vignesie: a deventarin cuintribandîrs di tabac. Un fenomen che adiriture in cualchi paîs di mont al fo la principâl componente de economie dal popul cuintri chê dai siôrs. Bandis ben organizadis, cul jutori de popolazion locâl, a spaçavis, a depositavin e a lavoravin lis fueis di scuindon, che cualchi massarie e platave ancje jenfri la culture dal ort di cjase, daûr il meneolt e lis patatis. La Valade dal Celine, chê di Resie, la zone di Tarcint e di Glemone, Mueç e il so teritori a forin epicentri di une corentie straordenarie che pardabon e à savût salvâ de fam e de miserie comunitâts interiis. In Racolane adiriture il plevan al prestave voli ai cuintribandîrs e cuant che si inacuarzeve che al jere un segnâl di soldadats di Vignesie, bulos e spadacins, come che a vignivin clamâts dal popul pe lôr arogance e violence, al sunave lis cjampanis, al clamave la int a racuelte, che cun claps e bastons e permeteve ai bandîts dal tabac di scjampâ vie pal bosc o su pe mont, là che nissun ju varès podûts brincâ. Cramârs a vignivin jù de Ongjarie o des Gjermaniis cu la semence platade jenfri une intimele e un bleon. E po dopo, di scuindon pai trois dai Fors Savorgnans, a puartavin lis fueis vie pal Cjadovri. Une resistence pardabon popolâr, esercitade no dome cuintri Vignesie, ma cuintri ducj chei altris parons che a gjavavin fûr il sanc dal lavôr de puare int, fintremai la Italie, daspò dal 1866.
Il tabac e la modernitât_ Bisugne spietâ il principi dai agns ‘20 dal secul passât par capî la impuartance di cheste culture pe nestre Int. E di fat, e fo une vere e proprie rivoluzion sociâl e culturâl: par podê vê il permès di coltivâ il tabac al jere necessari dimostrâ di jessi proprietaris dai terens. Dificil intune tiere di metadiaris. E cun cheste leç i sorestants talians a pensarin di vêle fate francje. Ma li e scate la iniziative creative, buine di petâi pal nâs al Stât centralist roman: cualchi famee e pense di meti insieme i cjamps in forme di cooperative. Un sblec di tiere chi, un là, la union e fâs la fuarce. Un passaç impuartantissim, parcè che al segne il superament de metadie che, come che si sa, no jere dome une forme economiche ma soredut culturâl. No si lavore plui par un paron, si devente socis di une imprese. E in cheste imprese si cjatin massime lis feminis, che cussì a podin emancipâsi, meti in bande ce che ur covente par maridâ l’om che a decidin lôr, cence jessi plui peadis al volê dal pari paron de vecje famee patriarcjâl contadine. E pai trois de Patrie, cu la cosse su lis spalis e la pipe in bocje, lis feminis a deventin la icone dal lavôr indipendent e de fuarce di volontât. Tai agns ‘50 si calcole che a fossin 6.000 lis feminis impiegadis te produzion dal famôs “nostran dal Brente” intal Friûl di Mieç, come che al à dimostrât il bielissim libri “Ci salvò il tabacco”, editât pôc plui di un an fa di Cjase Cocel di Feagne.
Tabac terapeutic_ La medisine moderne e à dimostrât che il tabac al pues jessi doprât par scombati cualchi malatie renâl, par bonificâ l’ambient incuinât di metal pesant, come sedatîf cuintri il dolôr, adiriture par fâi cuintri a cualchi forme di tumôr. Dut ce che al ven cjolt in maniere esagjerade al fâs mâl. A fasin mâl ae salût ancje il bevi e il mangjâ, ma no si pues pensâ che dome la diete mediteranie e sedi la vie de salvece. La mode che nus volarès mangjadôrs dome di pize e di spaghets al pomodoro e sune un pôc, e simpri di plui, come une sorte di globalizazion culturâl imponude aes pignatis de tradizion. Si à la impression che il pinsîr salutist al sedi deventât une specie di discriminazion culturâl, dogmatiche e talibane, cuintri ducj chei che a sgarin.
Murî di salût_ E dai Stâts Unîts, il grant breâr là che ogni mode universâl e nas par colonizâ il mont, se tu fumis, tu bevis, tu sês gras, alore tu deventis un element a risi, di slontanâ di chei altris, discriminât, dispreseât, tant che un terorist sanguinari o un deviât pericolôs par se e pal mont. Clâr che nissune campagne uficiâl, di Stât, e je mai stade inmaneade cuintri la fumarice dal incuinament, i “fast food” che nus vendin prodots di plastiche, i detersîfs che a invelegnin lis aghis. Li daûr a son interès une vore plui grancj e duncje plui sogjets al perdon che no un macubin cjicât in compagnie di amîs, come une volte, sul murut fûr di cjase, sore sere. No par vizi, ma par supâ un fregul di sodisfazion dopo une zornade di fadie, recuperant te polse condividude il sens dal paîs, dal stâ insieme, dal jessi part di une comunitât. E cun cheste tocje sierâ il grignel di storie, prime che il toscanel, aromai curt e ferbint tant che une bore, al fasi cualchi dam ai dêts de man. Par no dismenteâsi che, in fin dai conts, “il fumo nuoce gravemente alla salute“. ■
ANGELO FLORAMO
___________________________________________________
Ocjo di no scotâsi…
La macube al è un inset dal salgâr. I Vecjos lu metevin te tabachere, parcè che al bute fûr un odôr di muscli e di rose che une volte al profumave il tabac dai puars. Un sigaret involuçât sù cun chês fueis si lu clamave macubin. Bastarès chest par disdoganâ la pôre di fevelâ di fum come di pratiche sociâl e no di deviance. Un grignel di storie cetant scoret, chest colp, viziôs, contrari al pinsîr dominant, in cuintritindince. O, come che si dîs cumò, “politichementri scoret”. Ducj i grignei di storie a àn cheste ambizion, par jessi sclets. Ma l’argoment “al scote” plui di simpri. E soredut al è faziôs, tignint cont dai compuartaments a risi di cui che al scrîf, che dome a viodilu no tu disaressis mai e po mai che al sedi un salutist… Parcè che fevelâ vuê di tabac come di element culturâl intune societât, o fevelâ di vin, al podarès jessi interpretât come la apologjie di une dipendence, cussì almancul nus insegnin i dotôrs in medisine e la mentalitât corinte. Fumâ al fâs mâl, e cheste e je une veretât sacrosante: si lu lei pardut, fintremai su lis scjatulis di zigars e di spagnolets di ogni sorte. Une ipocrisie rafinade dal Stât talian, che si cjape i francs dal monopoli e ti vise, sore, che tu fasaressis miôr a lassâ pierdi par vie de salût. Ma intant al domande di jessi paiât pal vizi. Si sa che bac, tabac e Venere a fasin dal om cinise. Ma stant che ancje la Bibie nus insegne che di cinise o sin fats e che cinise o tornarin a jessi… Meti il nâs te storie dal tabac in Friûl al pues pardabon regalâ une scuvierte plene di sorpresis. E par di plui, strucade intun grignel no fasarà pierdi masse timp. Juste chel di fumâsi une cjiche e po vonde. ■
ANGELO FLORAMO


text:
Sauris al è un lûc pardabon particolâr, cundut che al è il secont paîs plui adalt de regjon, al è une isule. Di fat, par capî ce che e je une isule linguistiche baste pensâ a Sauris: un paîs di lenghe todescje tal mieç des monts furlanis. Un paîs pardabon piçul ma cuntun grant incjant, che in gracie de sô lenghe, de sô storie e des sôs tradizions, al è rivât a stiçâ l’interès di une vore di ricercjadôrs.
La bibliografie su Sauris, za une vore siore, e pues contâ cumò altris trê oparis cetant impuartantis sedi pe sô comunitât, sedi par ducj chei che si ‘nd interessin. Tal detai si trate dal Zahrer Wörterbuch – Vocabolario saurano di Norman Denison e Hans Grassegger; di La toponomastica di Sauris di Barbara Cinausero e di Genealogia della mia stirpe di Fulgenzio Schneider par cure di Domeico Isabella, presentâts sabide ai 31 di Mai stât te sale cunvignis dal Kursaal a Sauris di Sot.
Il Zahrer Wörterbuch in particolâr al è pai saurans un sium che al devente realtât. Il Professôr Norman Denison al à tacât ancjemò al inizi dai agns ’60 a tirâ dongje lis 7500 peraulis che vuê si cjatin tal volum; un lavôr lunc e une vore precîs che al à cjapât dentri dute la comunitât. Il fin dal progjet al è chel di fâ jentrâ il sauran in maniere ative tes ricercjis sociolinguistichis e, viodudis tropis informazions preziosis pai linguiscj che si cjatin dentri, si pues dî che le strade e je chê juste. Di fat il vocabolari al è pardabon tecnic: no si cjate dome la traduzion dal lame sauran in todesc standard e in talian, ma ancje la sô trascrizion fonetiche, la etimologjie e la fraseologjie, dut simpri trilengâl. Cun di plui e je ancje une bibliografie cetant siore, cun ducj i tescj che a àn judât i doi autôrs a puartâ insom il vocabolari.
In La toponomastica di Sauris Barbara Cinausero nus presente un studi complet di dute la toponomastiche dal comun di Sauris, sedi chê di origjine romanze che chê di origjine gjermaniche. La autore e je partide dai studis fats su chest argoment di Giovanni Lorenzoni (1937) e di Bruno Petris (1975), e ju à inzornâts rivant cussì a un studi organic che al cjape dentri, pe prime volte ancje i toponims de zone di Mediana, che e fâs part dal Comun dome di pôc timp.
Ancje il tierç libri presentât al è une vere perle: Genealogia della mia stirpe al è un dai vot manoscrits lassâts di Fulgenzio Schneider, cuatri di chescj a son ancjemò inedits. Fulgenzio Schneider al è un dai plui grancj personaç de storie saurane, che al à metût adun la sô culture popolâr cun ce che al à studiât sui tancj libris di simpri presints te biblioteche dal paîs, disvilupant cussì une sô maniere di pensâ e di scrivi. Intai siei scrits al pant dute la durece e lis dificoltâts de vite, ma soredut si cjatin une vore di informazions di caratar storic, antropologjics morâl e teologjic. Come che al à spiegât il curadôr, Domenico Isabella, Genealogia della mia stirpe e je une opare impuartante parcè che no conte dome la storie di cuatri fameis, ma e fevele de vite di dute la comunitât saurane al inizi dal secul XX.
Ducj e trê i volums, che il Comun al à regalât a ducj i abitants, a son stâts produsûts cul contribût de leç regjonâl 4/99 articul 6, comis 40, 41 e 43) che e finanzie “progjets pe tutele e promozion dal patrimoni linguistic e culturâl des comunitâts locâls di culture gjermanofone dal Friûl-Vignesie Julie”.
A börtle in der zahrar sprocheFederica Angeli
Sauris al è un lûc pardabon particolâr, cundut che al è il secont paîs plui adalt de regjon, al è une isule. Di fat, par capî ce che e je une isule linguistiche baste pensâ a Sauris: un paîs di lenghe todescje tal mieç des monts furlanis. Un paîs pardabon piçul ma cuntun grant incjant, che in gracie de sô lenghe, de sô storie e des sôs tradizions, al è rivât a stiçâ l’interès di une vore di ricercjadôrs.


text:
E je dedicade aes feminis di Cjargne la setime edizion di “La lunga notte delle pievi in Carnia”, la manifestazion curade dal Côr dal Friûl-Vignesie Julie, che e met insiemi coralitât internazionâl, lis bielecis des plêfs de Cjargne – spirituâls, architetonichis e paisagjistichis – e i produtôrs locâi, ufrint ai partecipants concierts cun côrs di grant nivel, la pâs des monts e buine robe di bevi e di mangjâ, dut intun contest rispietôs de sacralitât dai lûcs. Si davuelzarà di vinars ai 15 fin a domenie ai 17 di Lui (dutis lis informazions su corofvg.it), par un totâl di cinc apontaments, ducj declinâts in colôr di rose. A saran di fat cinc i côrs partecipants, ducj feminins, che a vegnin di Polonie, Austrie, Slovenie, e di Aurisine e Rome; cinc lis autoris invidadis a introdusi i concierts, contant storiis su liendis di feminis cjargnelis, e cinc lis produtoris gastronomichis cun bevandis e pitancis a chilometri zero.
◆ Un event che al vûl dâ merit ae impuartance che a àn vût e che a continuin a vê lis feminis, no dome in Cjargne, ma in ogni tiessût sociâl di ogni timp e bande dal mont. Al è dut câs su di lôr, lis cjargnelis, che si concentre cheste narazion corâl cetant seguide e sostignude dal festival musicâl Carniarmonie, che chest an al rive ae trentesime prime edizion, cun ben 43 concierts, scomençâts ai 25 di Jugn e che a laran indenant fin ai 10 di Setembar.
◆ La lungje gnot des plêfs, une manifestazion di trê dîs leade cul “Cammino delle pievi in Carnia”, tra pelegrinaç, turisim culturâl, corâl e enogastronomic, e cjape il vie inte plêf di Sante Marie di Castoie di Soclêf, vinars 15 aes 19.00, cul côr feminîl “ASBeek” che al ven de Polonie, cuntun program vari e la introduzion de autore Barbara Vuano che e à scrit il libri “Nascere nella cenere”, cun testemoneancis des ultimis ostetrichis condotis in Cjargne. Po dopo, tal prât de plêf, degustazions par cure di Sabrina Rovis, tra jerbis, decots e marmeladis.
◆ Sabide ai 16 di Lui al è in program un apontament dopli: aes 18.00 il conciert dal côr feminîl austriac “Frauenchor Vorderberg”, introdusût di pre Alessio Geretti, l’unic om tra lis autoris, che al contarà des feminis Santis, e finâl cul mangjâ di Mirena Morocutti tra paste frescje, dolçs e biscots de tradizion cjargnele. Aes 20.30 invezit, inte Plêf di Sant Stiefin, si esibìs il côr sloven, ancje chest feminîl, “Dekliški pevski zbor Glasbene šole Koper”, cu la introduzion afidade ae scritore Raffaella Cargnelutti dal titul “Le donne di Carnia nella storia”, che e passarà in rassegne in clâf emozionâl, dutis lis feminis che e à tratât in divierse maniere tai siei libris. Lis degustazions in chest câs a son curadis di Elena Sica, tra sirops, cremis e confeturis.
◆ Domenie ai 17 di Lui il finâl, cun altris doi apontaments. Inte plêf di Sante Marie di Guart a Davâr, al è ospit il “Coro femminile Dpz Igo Gruden” di Aurisine, introdusût di une prolusion de fotografe Ulderica Da Pozzo che e presente il so lavôr “Femines. Donne del latte”. Agnese Del Prato, ae fin dal conciert, e fasarà gustâ formadis e dut ce che il lat al regale. Finâl di rassegne inte plêf di Sant Pieri a Zui, aes 20.30, cul ensemble vocâl Oktoechos che al ven di Rome, cuntun program speciâl di musiche antighe, e une introduzion de scritore Melania Lunazzi che e contarà des sûrs tumiecinis Grassi: Angelina, Giacomina e Anna, scjaladoris aventurosis tra Vot e Nûfcent tra Cjargne e Cjadovri. Ae fin, Loretta Romanin e fasarà cerçâ jerbis aromatichis e tisanis. Dutis lis informazions e i inzornaments a son sul sît corofvg.it e su lis pagjinis social dal “Coro del Friuli Venezia Giulia”. ❚
La Lungje gnot des plêfs in Cjargne si vistìs di rose dai 15 ai 17 di Lui: une edizion dute al feminîlAlessio Screm
E je dedicade aes feminis di Cjargne la setime edizion di “La lunga notte delle pievi in Carnia”, la manifestazion curade dal Côr dal Friûl-Vignesie Julie, che e met insiemi coralitât internazionâl, lis bielecis des plêfs de Cjargne – spirituâls, architetonichis e paisagjistichis – e i produtôrs locâi, ufrint ai partecipants concierts cun côrs di grant nivel, la pâs des monts e buine robe di bevi e di mangjâ, dut intun contest rispietôs de sacralitât dai lûcs. Si davuelzarà di vinars ai 15 fin a domenie ai 17 di Lui (dutis lis informazions su corofvg.it), par un totâl di cinc apontaments, ducj declinâts in colôr di rose. A saran di fat cinc i côrs partecipants, ducj feminins, che a vegnin di Polonie, Austrie, Slovenie, e di Aurisine e Rome; cinc lis autoris invidadis a introdusi i concierts, contant storiis su liendis di feminis cjargnelis, e cinc lis produtoris gastronomichis cun bevandis e pitancis a chilometri zero.


text:
III. Valôr dal profete
Atac vilan de bande dal gjornâl vatican
Mi visi, su chest, che l’”Osservatore Romano” al tacà Pasolini in maniere pesante e vilane pai siei films “di un decjadentisim enigmatic e inacetabil”, pal so “scrivi corosîf” e par “cierts ategjaments pluitost fûr di scuare”. Cheste “indegnitât” i gjavave naturalmentri ogni autorevolece a ce che al diseve. Simpri in chê ocasion, mi visi di vê mandât, midiant dal gjornâl milanês, une letare a Pasolini, firmade ancje di altris amîs, là che o palesavin dute la nestre braùre di vê par paisan un om tant limpi, libar e profont. La letare e finive cussì: “Cun tancj gardenâi che in chescj timps di confusion e di crisi no disin nuie o no àn nuie ce dî, vessino, inte Glesie catoliche, un gardenâl Pasolini!”.
Dignitât dal profete e validitât de profezie
Chi si vierzarès il discors, par nuie inutil, fra la dignitât dal profete e la validitât dal so mes. Za il concili di Trent al à proclamât in maniere infalibile, cu la dutrine dal ex opere operato (Sess. VII, 3 di Març dal 1547, cc. 8 e 12), che la validitât di cierts ats no dipent par nuie de dignitât de persone. O crôt che la plui interessade ae cuistion e fos propit la Glesie catoliche, incolpade di ogni bande di dineâ par sisteme inte pratiche ce che e diseve in teorie, pierdint cussì ogni autorevolece. In plui, la Bibie nus à contât câs di profetis infedêi che a profetavin cun fedeltât. Parcè che la profezie, come ogni carisme, e je dade dal unic Spirt “pal ben di ducj” (1 Cor 12, 7).
◆ Personalmentri mi fâs plui impression se une grande lezion mi ven di un che, almancul cjalantlu di fûr, al sarès il mancul adat a fâlu e se Diu al sielç lis robis o personis plui puaris par fânus rivâ i siei mes plui alts. E risalte di plui la paronance di Diu, che nol cjate stralencs inte infermitât des realtâts creadis.
Une rose regalade de liberalitât di Diu
Cjatâ une biele rose tun zardin di siôrs nol è nuie di straordenari. Ma cui no si sintial a slargjâ il cûr denant di une rose floride framieç des maseriis e des scovacis? Fûr di paragon, che ciertis robis lis disi un pape o un vescul al è dibot scontât, ma che lis disi un che uficialmentri al è “lontan” al fâs plui impression. Che se dopo il “lontan” o l’”indegn” al rive a lei la realtât cun plui profonditât e spirt evangjelic che no la jerarchie, chest nol pues che fânus pensâ. Come minim o varessin di convignî che lis stradis che Diu al sielç par rivâ fin chi di nô a son infinidis, come che infinide e je la sô liberalitât e fantasie. E che, se e esist tal mont une blesteme, no je la negazion di Diu ma la presunzion di vênt il monopoli. E je la Glesie e il profete che a àn dibisugne di Diu, no Diu di lôr. Chest al sclarìs la libertât e la liberalitât des sôs sieltis. ❚


text:
Regjon di grande bielece e cuntune storie di civiltât maraveose e apassionante, par secui e à rapresentât un puint fra Orient e Ocident e no dome dal pont di viste comerciâl – che di li a passavin ducj i trois che a colegavin sul bast des caravanis Bizanzi cun Rome e cun Praghe – ma ancje e soredut culturâl e religjôs: un laboratori là che art, antropologjie, filosofie e leterature si instrecin insiemi intune tele tant complicade che buine di inmagâ. Par solit, la sô storie e ven simpri associade al periodi de invasion turche, ma il profîl dai popui che le àn abitade al è une vore plui complès. Cun di plui, e esist une storie de Bosgne cetant plui antighe de sô islamizazion. Lis primis informazions nus vegnin dai missionaris cristians che, partint sedi di Costantinopoli che di Rome, a cirivin di convertî lis tribûs dai slâfs che si jerin insediadis in cheste tiere, siore di aghe e di risorsis de nature. Ancje osservadôrs che a vignivin dai reams di Serbie, di Cravuazie e Ongjarie nus regalin cualchi croniche interessante. Cussì o vignìn a savê che il cristianisim di chestis bandis si jere disvilupât intune forme une vore sincretistiche, ven a stâi di intersezions tra il sostrât pagan dai slâfs e il messaç dal Vanzeli. Ancje la componente ebraiche e jere fuartonone e e permeteve, massime intes comunitâts plui grandis, di vierzi un dialic fecont, responsabil di une floridure culturâl uniche. In particolâr, vie pai secui IX e X e rivà de Bulgarie une comunitât di crodints che si definive “chei che a son amâts di Diu”. In lenghe slave, i Bogumili. O savìn che a rapresentin une des plui grandis “setis ereticâls” de Ete di Mieç, ma purtrop no son mai stâts studiâts cun grande atenzion dai studiôs ocidentâi, e pûr a son la fonde dal pinsîr valdês e ancje di chel dai Catars. Segnâl de lôr presince – visibile ancjemò in dì di vuê – e je la bielece des tombis, clamadis “Stecci”, cetant sioris di simbui e di rapresentazions dal sacri che si zonte ae sublimazion de Nature. Il patrimoni di chescj documents ecezionâi al è di cuasi sessante mil esemplârs, logâts massime inte regjon di Sarajevo. La lôr presince e je testemoneade ancje dal nestri Vanzeli di Sant Marc, chel scrit in caratar unciâl, là che di une sotscrizion da pît di une pergamene o savìn che un princip de Bulgarie al rive in tiere patriarcjine compagnât di so fie Bogumila. Il ream cristian di Bosgne al durarà dal 1353, an de incoronazion di Tvrtko I Kotromanic, insediât inte citât di Jajce, fin ae decapitazion di Stjepan Tomasević, ultin re, par volontât dal sultan turc Mohammed II. Di chel moment al tacarà il procès di islamizazion e la costruzion di une societât multietniche e multireligjose: musulmane intai contescj citadins (Sarajevo, Visoko, Jajce), invezit tes regjons plui peadis a une economie agricule silvicule e pastorâl la resistence de religjon cristiane e sarà plui fuarte, peade a un ambient conservatîf. Convivence pacifiche fin ae crisi dai agns Novante dal secul passât.❚
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
DUCJ A SCHIÂ!_ Nêf al vûl dî ancje cjalçâ i scarpons e impirâsi i schîs par provâ la gjonde di butâsi jù des monts. Di simpri i slovens a àn un leam une vore strent cul schiâ: la Federazion di schi de Slovenie (Szs-Smučarska zveza Slovenije, www.sloski.si) e à in dì di vuê 203 circui afiliâts, e ogni an a son plui di doi mil e tresinte di lôr a cjapâ part a garis di ogni sorte, dal schi alpin a chel nordic. Il prin campionât nazionâl, ancje se no uficiâl, al è stât te stagjon 1920-21 a Bohinj; cualchi an dopo, atletis slovens a jerin bielzà presints in ocasion de edizion inaugurâl des Olimpiadis invernâls a Chamonix tal 1924. Tal Novembar dal 1991, subit dopo de indipendence de Slovenie, la Federazion internazionâl di schi e à dât bon acet ae Szs, e za aes Olimpiadis di Albertville tal 1992, i schiadôrs nestris vicins a àn podût competi cu la bandiere dal gnûf stât.
GRANCJ SUCÈS_ Tai ultins trente agns, schiadôrs e schiadoris slovens a àn otignût passe 220 titui a nivel internazionâl, sei tai Zûcs olimpics che tai Campionâts mondiâi e tes Copis dal mont di cualsisei dissipline sportive su la nêf. In particolâr, il schi al è deventât sport nazionâl tacant dai agns Otante dal secul stât: di fat, juste tal Zenâr dal 1980, Bojan Križaj al à vinçût pe Jugoslavie – e duncje pe Slovenie – la prime gare di Cope dal mont di schi alpin, un slalom speciâl a Wengen, in Svuizare. Tai Mondiâi 1982 di Schladming, in Austrie, Križaj al è rivât secont simpri tal speciâl e tal ’87 al à concuistât la Cope di specialitât te sô dissipline preferide.
PRIN AUR OLIMPIC_ Tai agns Otante si son fats cognossi altris schiadôrs slovens. Aes Olimpiadis invernâls di Sarajevo dal 1984 e je rivade la prime medaie jugoslave: ancje in cheste ocasion al è stât protagonist un sloven, Jure Franko, nassût a Nova Gorica tal 1962, che al à cjapât l’arint tal gjigant.
Di chê volte fintremai al dì di vuê, i campions no son mai mancjâts: Rok Petrovicˇ (Cope di slalom speciâl tal 1986, muart inneât a dome 33 agns), Mateja Svet (prime slovene a vinci tal ’86 une prove di Cope dal mont), Špela Pretnar (vincidore de Cope di slalom speciâl tal 2000), Jure Košir (fuart slalomist che al «bataiave» cul so amì Alberto Tomba; bronç tal 1994 aes Olimpiadis di Lillehammer).
MIÔR LIS FEMINIS_ In dì di vuê a fâsi valê di plui e je la rapresentative des schiadoris, tant che Tina Maze, 26 agns, medaie di arint tal slalom gjigant ai Mondiâi 2009 in Val d’Isère: par jê fin cumò vot vitoriis te Cope dal mont.
A «difindi» la part masculine de nazionâl al è Andrei Jerman, 31 agns, prin sloven a vinci une prove di dissese libare te Cope (Fevrâr 2007, Garmisch-Partenkirchen).
NO DOME SCHI…_ I slovens i stan une vore daûr ancje al schi nordic. Petra Majdicˇ, 30 agns di Lubiane, e à vinçût chest an e l’an passât la Cope dal mont tes provis sprint; cun di plui, e pues svantâ un arint tai Mondiâi dal 2007 e in dut 14 vitoriis in cariere.
Concuistâ une Cope dal mont a dome 18 agns di etât e je une cjosse che no capite ducj i dîs… Autôr di cheste imprese al è stât Primož Peterka, che tal 1997 si è imponût te Cope di salt cui schîs, vincint ancje l’an dopo. Magari cussì no, par vie de pression dai mieçs di comunicazion e dai passionâts, Peterka al à vût tai agns dopo une brute crisi e dome di pôc al è tornât a otignî risultâts di un ciert nivel.
Alessio Potocco
TERITORI – SLOVENIE. Un popul di schiadôrs............
DUCJ A SCHIÂ!_ Nêf al vûl dî ancje cjalçâ i scarpons e impirâsi i schîs par provâ la gjonde di butâsi jù des monts. Di simpri i slovens a àn un leam une vore strent cul schiâ: la Federazion di schi de Slovenie (Szs-Smučarska zveza Slovenije, www.sloski.si) e à in dì di vuê 203 circui afiliâts, e ogni an a son plui di doi mil e tresinte di lôr a cjapâ part a garis di ogni sorte, dal schi alpin a chel nordic. Il prin campionât nazionâl, ancje se no uficiâl, al è stât te stagjon 1920-21 a Bohinj; cualchi an dopo, atletis slovens a jerin bielzà presints in ocasion de edizion inaugurâl des Olimpiadis invernâls a Chamonix tal 1924. Tal Novembar dal 1991, subit dopo de indipendence de Slovenie, la Federazion internazionâl di schi e à dât bon acet ae Szs, e za aes Olimpiadis di Albertville tal 1992, i schiadôrs nestris vicins a àn podût competi cu la bandiere dal gnûf stât.


text:
Il libri des Lamentazions
Al è un piçul libri di cinc elegjiis, l’ultime slargjade in preiere, su la desolazion e lis disgraciis plombadis sul popul di Diu. I temis di fonde a son chei dal lament, dal pintiment e de fiducie in Diu, che nol pò dineâ dut ce ch’al à imprometût al so popul e nol lassarà falî il so progjet di amôr e di salvece dome parcè che il so popul no si è palesât degn.
L’atribuzion a Gjeremie e à il rimpin in 2 Cr 35,25 (“Gjeremie al componè une lamentazion sore Gjosie… che e je metude dentri tes lamentazions”). Ma lis carateristichis di stîl cussì rifinît no si cumbinin cu la spontaneitât dal profete di Anatot e nancje il contignût. Plui just pensâ a un autôr vivût a Gjerusalem dopo dal fruç dal 587, ancje se de scuele di Gjeremie.
Lis lamentazions 1.2.4. a son componudis sul model dai laments pai muarts; la tierce e je une lamentazion individuâl di stamp sapienziâl; la 5 e je un lament coletîf (tal latin: Preiere di Gjeremie).
I ebreus a doprin chest libri tal grant dizun in ricuart de distruzion dal templi; la glesie catoliche lu doprave inte vecje liturgjie de setemane sante, par riclamâ il drame dal Calvari. La int in etât si vise ancjemò dai cantôrs che, a la fin di ogni lamentazion, cjantade tes incoradis melodiis aquileiesis, a fasevin rimbombâ lis nestris glesiis cul invît passionât: “Jerusalem, Jerusalem, convertere ad Dominum Deum tuum!” (Gjerusalem, Gjerusalem, convertissiti e torne dal Signôr to Diu!).


text:
Chest al è un post vieri, che mi pâr util di tornâ a meti sù. Une schirie di conseis che a mostrin cuâi che a son i aspiets plui impuartants par meti adun une buine conte curte. No vuei insegnâ nuie a nissun, ma… dut al jude. Si che:
Pont numar 1: la idee
No esist une buine conte curte cence une idee che e stedi sot. Viodintle a la gruesse, al ven clâr di pensâ che plui si jentre intun argoment cognossût e doprât di tancj, plui al è dificil cjatâ une idee origjinâl. Ma ponût che in dì di vuê al è scuasit impussibil proponi alc di veramentri gnûf, al vâ dit che ancje un argoment “fruât” al pues jessi modificât in maniere di rindilu gjoldibil. Ven a stâi però, che se al pues jessi dificil cjatâle buine, une idee di fonde e à in ogni câs di jessi.
Il biel di une conte curte al è ancje il fat che la conte intere e stâ dentri tal cjâf intune volte sole, di cuant che comence fin a la fin. Tacâ a scrivi cence savê ben dulà lâ a finîle, al è il prin pas viers une conte insigure o lamie. Par dîle a la maniere dal marketing: la idee di fonde al è il core business de conte.
Pont numar 2: la forme narative
Come forme narative o intint almancul doi aspiets: la coretece formâl e la maniere di contâ la storie. Dal prin pont di viste, lassant in bande i discors de grafie, o marchin che, come che o crodìn a capiti a ducj, al è simpri biel lei une conte corete e che no vedi falopis di batidure o, come che a si dîs par talian, “refusi”. Di solit chestis piçulis imperfezions a nassin dome di une rileture de conte fate masse in premure, e dispès si comedin ancje dome cuntune passade intal coretôr ortografic.
Il secont aspiet invezit al è plui tecnic. Une volte che si à tal cjâf ce che si à voie di dî o la storie di contâ, prin di pontâ i dêts su le tastiere, si varès di pensâ a cuale che e je la maniere miôr di fâlu. A son tantis sieltis che a podin decretâ il suces de conte: prime o tierce persone? Regjistri informâl o liric? Colocuiâl o poetic? Meti un dialic o no metilu? Contâ dut come che al sucêt o platâ alc e dîlu a la fin? O no dîlu dal dut? In somis, un pensîr prime di tacâ a scrivi si pues fâlu ancje su chestis robis.
Pont numar 3: che la idee si capissi
Disin che a nol covente vê une buine idee di fonde, e magari ancje savêle scrivi intun stîl perfet, se dopo, chel il letôr medi, al nol capìs un boro. Ce che la conte e vûl comunicâ, o ce che al sucêt inte storie, o cemût che a la fin a son ladis lis robis, al è ben che il letôr che al lei cun atenzion al rivi adore a capî dut. Al è biel tornâ a lei une conte cuant che a si vûl gustâle miôr, pluitost che cuant che no si à capît ce savôr che ‘nd à, cun di plui che jessi clârs al puarte simpri un impat plui fuart e al è scuasit simpri preseât.
Pont numar 4: il “no dit”
Ogni tant, par no dî simpri, al è biel che e vedi di lavorâ ancje la fantasie dal letôr. Chest se al è vêr intun romanç, al è ancjemò plui impuartant intune conte curte, dulà che lis peraulis a son contadis, e dispès bisugne limitâsi a descrizions piçulis o parziâi dai fats, par lassâ a la imagjinazion di chel che al lei la voie di jemplâ i vueits. La imagjine plui emotive e reâl, e je simpri chê che un a si fâs su di bessôl.
Pont numar 5: la code dal pensîr
Une robe di no cjapâ sot gjambe, e che dispès e diferenzie une conte che no si dismentee di chês altris, al è il finâl. La sierade di une conte curte e varès di jessi alc che al lasse il pensîr libar di cori. Un finâl che nol è une didascalie, ma une puarte vierte, che però al lasse il letôr sodisfat, cence che i resti la gole. Nol è facil, ma al è sigûr un aspiet di preseâ, cuant che al è presint.
Pont 6: il titul
Gjavadis chês contis che magari a nassin za dal titul (par esempli chês cuntun zûc di peraulis) il titul al è une part impuartante de conte, ni plui ni mancul dal rest. A son titui, ogni tant, che a rivin a cambiâ dal dut il sens de conte o a zontâ un altri significât. No che al vedi di di jessi simpri cussì, ma ogni tant no je une brute robe spindi cualchi minût di plui a pensâ il “just” titul, invezit di meti il prin che al ven intal cjâf.
scrit dal Ostîr de Ostarie


text:
Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; MepцkipxeH; 梅爾茨基爾興; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; MepцkиpxeH; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; MepцkиpxeH; Merzkirchen; مرتسکیرشن; 梅尔茨基尔兴; Merzkirchen; メルツキルヒェン; Merzkirchen; Merzkirchen; Merzkirchen; Merzkirchen; 梅尔茨基尔兴; MepцkиpxeH; Merzkirchen; Merzkirchen; Merzkirchen; Merzkirchen; Merzkirchen; Merzkirchen; MepцkиpxeH; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; 梅爾茨基爾興; Merckirhen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; Merzkirchen; MepцkиpxeH; Merzkirchen; Merzkirchen; település Németországban; munisipyo; rpoMaдa B HiMeччиHi, фeдepaлbHa зeMля PeйHлaHд-Пфaлbц; gemeente in Rijnland-Palts; komunë në Gjermani; obec v zemském okresu Trier-Saarburg v Německu; Gemeinde in Deutschland; commune allemande; municipality of Germany; بلدية في ألمانيا; kumun alaman; kommune i Tyskland; MepзkиpчeH; Merzkirchen
Merzkirchen is a village in the Saargau in Rhineland-Palatinate.
Subcategories
This category has the following 4 subcategories, out of 4 total.


text:
Karate
Il karate (空手道, karatedō) al è une art marziâl di atac e difese, di origjin gjaponês, che e consist in concentrâ dute la fuarce dal cuarp intun puest determinât. Duncje, e je une art di autodifese cuntun aspiet spirituâl predominant.
Il karate si à svilupât inte isule di Okinawa, dulà che i ocupants gjaponês a vevin proibît l'ûs di armis, e daspò Gichin Funakoshi Sensei lu puartà in Gjapon. De sô creazion, l'obietîf di cheste art e fo di fâ in mût che il karateka (chel che al pratiche il karate) al rivedi a causâ un dam definitîf al aversari cuntun sôl colp.
Il karate (kara: vueit e té: man) o karate-do (il cjamin de man vueide) e je une dissipline che si pratiche cun lis mans vueidis e il cuarp disarmât. I braçs e lis gjambis a vegnin alenadis in mût di vê la stesse agjilitât e potence di une arme reâl. Plui di dut si scugne alenâ il cuarp e il spirt par rivâ a un domini totâl de situazion, e podê cussì frontâ l'aversari cun educazion e creance.
La esence di dute la tecniche doprade intal karate si concentre intal kime. Si trate di un atac esplosîf che al acompagne cualchi altri atac (pugn, pidade o parade). Se une tecniche no je compagnade dal kime, no si pues considerâle karate autentic.
Come sport di competizion, il karate si divît in dôs modalitâts:
- Kumite: al è il combatiment tra doi karatekas. La norme principâl in chest combatiment e je il control dal contat fisic cul aversari. In nissun câs un atac (colp di man o pidade) al pues causâ dams al cuarp dal aversari, e se chest al sucêt il karateka al ven scualificât. Cussì, i combatiments si caraterizin no semplicementri pe velocitât des azions ma ancje principalmentri pal lôr control.
- Katas: a son une dimostrazion dai moviments e dai cambis di posizion fats un dopo di chel altri. Dutis lis katas a tegnin dentri i elements essenziâi par esercitâ la totalitât dal cuarp. Lis tecnichis basichis des katas a son parâ e atacâ cun i pugns, lis mans o i pîts, dut combinât intune forme logjiche, come se devant si ves pardabon un aversari.


text:
Cors, an 2019
Proiezion dal cine "Incanto" e consegne dai atestâts dai cors di furlan
Vinars ai 20 di Dicembar dal 2019, aes 6 sot sere, Aule Pier Paolo Pasolini, Palaç Garzolini-di Toppo Wassermann
Furlan: aministradôrs a scuele di tutele
prin cors regjonâl par aministradôrs e dipendents publics in cont de tutele des minorancis linguistichis
Sierade dal 2019
Cors gratuits di lenghe furlane par dipendents de Aministrazion Publiche
cors finanziât del Leç 482/99
Cors di Istât par students 2019
Al è cun cetant plasê che us visìn che il Centri Interdipartimentâl pal disvilup de lenghe e de culture dal Friûl (CIRF) de Universitât dal Friûl al…


text:
Al somee che il Sîscent al sedi stât un secul di polse pai torments de Tiere furlane. Forsit il clime stranît di un secul che al par indurmidît sot di tancj ponts di viste al à inçussît ancje l’Orcolat. Ma se par cent agns al reste in cove, al varà ben mut di fâsi sintî cun esplosions di rabie che par dut il secul XVIII a sdrumaran la part plui puare de Patrie, ven a stai la Cjargne e i borcs Asìns a drete dal Tiliment. Il ‘700 al è passât ae storie tant che il periodi des grandis rivoluzions: chê Americane, chê Francese e chê Industriâl. Forsit ancje il Taramot al vûl fâsi rivoluzionari e si scjadene in tune sucession di episodis un plui fuart di chel altri.
Il Catapan de Plêf di Vît al note che il 27 di Fevrâr dal 1726, aes dôs di gnot, il paîs al ven dismovût di une grande bote. La tiere e va indevant a tremâ a fuart ai 5 di Març e ai 4 di Lui: simpri tal scûr de gnot, scuasit che il mostro al cjapi gust a presentâsi cul scûr, cuant che nissun si impense di lui, procurant tant che plui dam e muart, dal moment che la int e duar dentri des cjasis che vegnin ju cun grande ruvine. Jenfri dai 9 e i 10 di Lui dal 1776, cuant che di là de Grande Aghe i Americans si preparin a scrivi l’at de lôr Costituzion autonomiste e rivoluzionarie cuintri dai Inglês, lis valadis dal Colvare e dal Midune a vegnin striçadis cun tune violence paurose, sì che Pofavri, Cjasesole, Secuals, Midun e Tramonç si poin par tiere in tun fracàs di claps e di maseriis: piçui paîs di bruscjedôrs e scarpelins, int usade a lavorâ dûr cence domandâ nuie ae vite. Il plevan di Tramonç al conte intal so diari che une scûr penç e di fâ spavent si è poiât pardut intant che la tiere e tremave, sparint subit dopo. La pôre dal comun sintî e mude la pene cuinçantle cun la sugjestion, che amplifiche il Mâl, lu fas deventâ diabolic.
Tumieç al patis une grande sdrondenade tal 1788. Ma e je dome che une anticipazion di ce che i varès tocjât doi agns dopo. L’an de Rivoluzion Francese, ven a stai il 1789, al fo pal Friûl une tremende golaine di disastris, come se la Nature e ves vude voie di sdrondenânus par anticipâ il grant scjas de Storie che di li a pôcs agns al varès cjapât dentri ancje la Patrie, trasformade in tun cjamp di bataie li che Napoleon, Imperiâi, Cosacs dal Zar si saressin combatûts, simpri fasint paiâ lis spesis a la puare int dai paîs e des campagnis. Il Catapan di Vît al conte che ai 31 di Març dôs grandis sdrondenadis, une a misdì e mieç e che altre a une e mieze, a rivarin cul frêt e cul aiarat a visâ che il Mostri al jere tornât. Par chel an, fasint la tane a Tramonç, al varès fat tremâ il Friûl plui voltis ogni mês. Il Plevan al segne come ultime scosse il 14 di Novembar. Une polse par Nadâl.
E l’an 1790 si scree pe Cjargne in tune maniere ce tant feroce e crudele: il 26 di Zenâr, a lis dôs e mieze tal dopo di misdì, in tune zornade frede ma clare, di soreli lusint, e fâs dams impuartants. E ven ju ancje la fabriche di Jacopo Linussio, che al veve nasade la pussibilitât di inventâsi un Friûl diferent, a la pari cun la Europe, invistint in inteligjence e in gnove tecnologjie ancje come reazion ae crudeltât de Nature. Chel insgrisulâsi de Tiere al continue a cori mês par mês di chel an: il sîs, il dodis, il vincjenûf e il trente di Jugn, e vie cussì, fin ai 29 di Novembar. Ultin scjas dal secul: ai 3 di Jugn dal 1795. ❚
✒ Agnul Floramo
DI SCJAS IN SCJAS: I TARAMOTS INTE STORIE FURLANE. Il ‘700: ancje la tiere e fâs rivoluzionAgnul Floramo
Al somee che il Sîscent al sedi stât un secul di polse pai torments de Tiere furlane. Forsit il clime stranît di un secul che al par indurmidît sot di tancj ponts di viste al à inçussît ancje l’Orcolat. Ma se par cent agns al reste in cove, al varà ben mut di fâsi sintî cun esplosions di rabie che par dut il secul XVIII a sdrumaran la part plui puare de Patrie, ven a stai la Cjargne e i borcs Asìns a drete dal Tiliment. Il ‘700 al è passât ae storie tant che il periodi des grandis rivoluzions: chê Americane, chê Francese e chê Industriâl. Forsit ancje il Taramot al vûl fâsi rivoluzionari e si scjadene in tune sucession di episodis un plui fuart di chel altri.